Fem måneders ubetinget fængsel er straffen til en 45-årig familiefar fra det nordlige Vendsyssel. Han er blevet dømt for både mishandling og vold af sin kone og to børn. Ifølge anklageskriftet stod volden på i fem år fra 2016-2021, hvor han blandt andet skulle have slået hustruen i hovedet med en potteplante og viklet en pyjamas om halsen på en af drengene, så han fik vejrtrækningsbesvær. I retten blev hustruen afhørt, ligesom to videoafhøringer af børnene blev vist. Retten fandt vidneudsagnene troværdige, og dømte efter det. - Jeg nedlagde påstand om en straf på seks måneders ubetinget fængsel, så jeg synes, at straffen er inden for skiven, siger anklager Marie Klingenberg. Den 45-årige mand fik en såkaldt udeblivelsesdom, fordi han ikke var i retten. Under retssagen kom det frem, at manden i øjeblikket opholder sig i Rumænien. Mandens forsvarer har derfor udbedt sig betænkningstid.

Referat:
I hele fem år har den 45-årig været voldelig overfor både kone og sine to drenge.